# Arxiu Municipal de Sant Pere de Ribes

L'Arxiu Municipal de Sant Pere de Ribes (AMSPR) és l'arxiu municipal i arxiu històric responsable de reunir, conservar, organitzar, descriure i difondre la documentació històrica del municipi de Sant Pere de Ribes.

## Història

Hi ha constància de l'existència de l'Arxiu Municipal en documents del segle xviii. Tanmateix, no és fins a l'any 1980 que s'inicien els primers treballs de tractament arxivístic a Can Riba, un edifici annex a la Casa de la Vila, on estaven disposats els fons originàriament, i que donaran fruit a l'establiment de l'Arxiu Històric del Comú de Ribes.
El 1991 es trasllada la documentació històrica, uns 223 metres lineals (ml.), al segon pis de Can Salvador Miret, on s'elabora un inventari complet i el 1996 es posa a disposició de la ciutadania.
En els darrers anys s'ha consolidat el servei de préstec i consulta, d'ordre intern i extern, tant al nucli de Ribes com a Les Roquetes; s'ha normalitzat la transferència de documentació; s'han modernitzat les instal·lacions; i s'ha elaborat el reglament de funcionament en 2010.
L'Arxiu Municipal de Sant Pere de Ribes està adherit a la Xarxa d'Arxius Municipals (XAM) de la Diputació de Barcelona i, des del 2009, s'integra en el Sistema d'Arxius de Catalunya (SAC). Al Directori d'Arxius de la Generalitat de Catalunya se li ha atorgat l'acrònim AMSPR.

## Edifici

Els fons de l'Arxiu Municipal estan disposats en dos espais: el dipòsit documental de la Casa de la Vila, edifici de 1893 situat a la Plaça de la Vila, número 1, de Sant Pere de Ribes; i el dipòsit de Serveis Territorials a la Vinya d'en Petaca del nucli de Les Roquetes, equipament institucional inaugurat l'any 2004. En aquest últim ja es va preveure l'adequació de l'espai i les instal·lacions necessàries que havia de tenir l'arxiu.
Ambdues seus es van acabar de condicionar el juny del 2009 amb l'adquisició de nou mobiliari (armaris compactes i planeres), que ha permès millorar l'organització i la conservació dels documents, reordenar els espais i augmentar notablement la capacitat de l'Arxiu, arribant a un total de 1.721 ml. D'aquests, uns 721 ml. corresponen a l'edifici de la Casa de la Vila i uns 1.000 ml., al dipòsit de la Vinya d'en Petaca.

## Referències

* ↑ «Casa de la Vila.». Pobles de Catalunya. Guia de Patrimoni Històric i Artístic dels municipis catalans. [Consulta: 16 octubre 2010].
* ↑ Can Salvador Miret, situada al carrer Nou, número 40, és una casa senyorial del 1923, projectada per l'arquitecte Martino Arroyo, que havia estat propietat de la nissaga Miret Cuadras i que fou adquirida per l'Ajuntament de Sant Pere de Ribes l'any 1990. Web ribes.org [Consulta: 16/10/2010].
* ↑ ANUNCI de l'Ajuntament de Sant Pere de Ribes, sobre aprovació d'un reglament. DOGC, número 5691, 12 d'agost de 2010 [consulta: 17/10/2010] PDF
* ↑ «L'Arxiu municipal de Sant Pere de Ribes s'integra al Sistema d'Arxius de Catalunya». Vilanova Digital [Consulta: 16 octubre 2010].
* ↑ Nota de premsa de l'Ajuntament de Sant Pere de Ribes «Pasqual Maragall inaugurarà el nou edifici institucional de la Vinya d'en Petaca de Les Roquetes». Vilanova Digital [Consulta: 17 octubre 2010].
* ↑ «Instal·lació de nous armaris compactes a l'Arxiu municipal». Vilanova Digital. Arxivat de l'original el 2010-02-07 [Consulta: 16 octubre 2010]. També «L'Arxiu municipal de Sant Pere de Ribes continua millorant les seves instal·lacions». Vilanova Digital [Consulta: 16 octubre 2010].

## Bibliografia

* Tort i Garriga, Joan (2001): “Arxiu històric municipal de Sant Pere de Ribes”. Arxius històrics del Garraf. Municipis de Vilanova i la Geltrú, Sitges, Sant Pere de Ribes, Cubelles, Canyelles, Olivella. Vilanova i la Geltrú: Consell Comarcal del Garraf, pàg. 23-28.
* Gabaldà, Jaume; Garriga, Joan; Miret, Josep; Palacios, Josep-Lluís; Muç Vall, Miquel (1983): “L'arxiu històric del comú de Ribes”. Programa Oficial de la Festa Major de Sant Pere (Estiu) de 1983. Sant Pere de Ribes: Ajuntament de Sant Pere de Ribes.

## Enllaços externs

* Arxiu municipal de Sant Pere de Ribes Arxivat 2013-12-21 a Wayback Machine., al web de l'Ajuntament de Sant Pere de Ribes.
* Sistema d'Arxius de Catalunya Arxivat 2012-02-03 a Wayback Machine., al web de la Generalitat de Catalunya.
* Xarxa d'Arxius Municipals de la Diputació de Barcelona Arxivat 2010-10-31 a Wayback Machine..
* «Llei 10/2001, de 13 de juliol, d'arxius i documents». DOGC, núm. 3.437, 24-07-2001.